Foto: Hina

PREMIJER Zoran Milanović izložio je Godišnje izvješće Vlade zastupnicima u Saboru. Podsjetimo, ovo je drugo premijerovo izvješće o stanju nacije, nakon što je praksa podnošenja izvješća na početku jesenskog zasjedanja uvedena prošle godine.

> Prvo Milanovićevo izvješće o stanju nacije: "Štitimo slabije i malobrojnije"

Nakon Milanovićevog govora, na redu su reakcije predstavnika klubova zastupnika na podneseno izvješće. Predstavnici klubova, pojedinačno mogu govoriti najduže 20 minuta. Zastupnici pojedinačno ne mogu raspravljati, a replike nisu dopuštene. Kad klubovi završe sa raspravom, premijer ima pravo na 20-minutno završno izlaganje. Prema poslovniku, Izvješće i rasprava mogu Saboru biti podloga za donošenje akata kojima će obvezati Vladu na poduzimanje određenih radnji.

"Moramo biti strpljivi"

Premijer Zoran Milanović izjavio je da je ponosan na reakciju državnih tijela nakon svibanjskih poplava u Županjskoj Posavini, koje su, kaže, pokazale da je Hrvatska snažna i stabilna zemlja, sposobna pomoći svojim građanima kad im je najpotrebnije. Poručio je kako će njegova Vlada biti uporna i strpljiva u provođenju koncepta u kojem se rast bazira na novom zapošljavanju, proizvodnji i izvozu.



"Znamo da će se ta upornost i strpljivost isplatiti i da efekti koje će dati inzistiranje na tom konceptu neće biti kratkotrajni i površni", rekao je premijer koji je Sabor izvijestio što je Vlada učinila u proteklih godinu dana, odnosno o uočenim pojavama, problemima i stanju u hrvatskom društvu.



Milanović ističe da postavljanje gospodarstva na zdrave temelje traži vrijeme, racionalnost i odgovornost, ne i populizam 'koji nas je i doveo u sadašnju situaciju.' "Nitko godinama nije vidio, ili nije želio vidjeti, kako se zidaju gospodarske kule od pijeska koje su se naprosto morale rasuti", rekao je premijer.



Pozvao je da se sadašnjost sagleda zrelo, kritično i samokritično, ne "destruktivno i demagoški do apsurda i skeča".

"Nije hrabrost otpustiti desetke tisuća ljudi"



Odbacio je optužbe da njegova Vlada nije dovoljno hrabra za poduzimanje radikalnih reformi.



"Nismo hrabri zato što iz državne uprave i javnih službi nismo smjesta otpustili više desetaka tisuća zaposlenih", uzvratio je Milanović te poručio kako "nije hrabrost proizvoditi ljudsku nesreću i enormno povećavati broj nezaposlenih s prilično mutnom nadom da će to dovesti do rasta BDP-a".

Hvalio se rastom uvoza i industrijske proizvodnje



Pohvalio se rastom uvoza i industrijske proizvodnje u ovoj godini. U prvom polugodišu hrvatski je izvoz dosegnuo 37, 7 milijardi kunam što je 14, 3 posto više u odnosu na isto lanjsko razdoblje, u prvih sedam mjeseci ove godine industrijska proizvodnja porasla je 0,8 posto. Samo u srpnju industrijska je proizvdonja ojačala za 1, 4 posto u odnosu na lanjski srpanj, a posebno veseli oporavak prerađivačke industrije, naveo je Milanović.



Broj nezaposlenih u kolovozu ove, u odnosu na lanjski kolovoz bio je manji za gotovo 24 tisuće, odnosno za 7, 6 posto, u posljednjih nekoliko mjesecio broj nezaposlenih među mladima do 25 godina smanjen je za sedam posto, državnim programima aktivne politike zapošljavanja obuhvaćeno više od 40 tisuća građana, rekao je.



"Broj nezaposlenih sada je ispod 290 tisuća, unatoč poboljšanjima i pomacima, to je, u suštini, naš najveći i najvažniji problem", priznao je premijer.



Malo i srednje poduzetništvo označio je jednim od stupova stabilnosti i napretka, najavio snažniju potporu poduzetničkoj kreativnosti i inovativnosti.



Važan oslonac u tom pogledu vidi u fondovima Europske unije, iz kojih se teži financirati i sve krupne infrastrukturne investicije. U administraciji su, kaže, maksimalno osnaženi kapaciteti za povlačenje sredstava iz europskih fondova, a dobar primjer takve orijentacije je cestovno povezivanje hrvatskog juga s ostatkom zemlje.



"Strpljivim i diskretnim radom došli smo do toga da je Pelješki most, iz perspektifve europskih financijera, postao najizglednija op0cija cestovnog spajana dvaju dijelova Hrvatske", konkretizirao je Milanović.

Hvalio se rezultatima Zakona o poticanju investicija



Pohvalio je rezultate Zakona o poticanju investicija – od početka njegove primjene stiglo je 80 prijava za korištenje stimulativnih mjera, od kojih 47 u posljednjih godinu dana, a vrijednost im se procjenjuje na više od 3,5 milijardi kuna.



Premijer je podsjetio i na novine koje se planiraju u poreznom sustavu, poručivši kako se mora uspostaviti sustav koji će omogućiti da iznadprosječno imućni i oni koji bogato žive od prinosa na kapital i drugih oblika rente "značajno sudjeluju u realizaciji koncepta društvene solidarnosti".



Podsjetio je i kako Vlada razgovara s bankama, telekomunikacijskim operaterima i komunalnim poduzećima o oprostu dugova siromašnim građanima. "Nama ne treba Hrvatska u kojoj će statistike pokazivati brojeve kojima će aludirati svjetske rejting-agencije, Europska komisija ili međunarodne financijske institucije, dok će za to vrijeme naši građani biti sve siromašniji i obespravljeniji", naglasio je Milanović i poručio "Ne trebaju nam savjeti da bismo trebali državom upravljati kao tvrtkom"



Naglasio je da ni u jednom trenutku nije bila i neće biti ugrožena isplata, ni visina radničkih mirovina, kao ni isplata plaća iz državnoga proračuna.



"Štitimo i štitit ćemo sva održiva prava hrvatskih branitelja i stradalnika Domovinskog rata", obećao je premijer.



"Svjesni smo da državni i javni sektor moraju biti efikasniji i racionalniji, ali to se ne postiže ognjem, mačem i psovkama, nego upornim i ciljanim reformama", naglasio je Milanović.

"Stvaramo državu reda i poštivanja zakona"



Aktualna Vlada, kaže, stvara državu reda i poštivanja zakona, jer se na uvođenju reda dobrim dijelom temelje dugoročno stabilne javne financije.



Za europsku proceduru prekomjernog deficita, kroz koju Hrvatska prolazi, Milanović kaže da "nije ništa drugo nego transparentan i kontroliran proces uspostave stabilnih i održivih javnih financija u segmentu na koji država može izravno utjecati".



Poručuje da nisu u pravu oni koji misle da je ta procedura poligon ičijih ultimatuma i ucjena, da se radi o konstruktivnom i dinamičnom mehanizmu u kojemu "rokovi i birokratski imperativi nisu i ne mogu biti iznad interesa građana i zdravog razima".



Premijer je u Saboru naglasio i kako stabilizacija javnih financija u znatnoj mjeri ovisi o strukturnim reforma u zdravstvu i obrazovajnjuu.



"Obrazovni proces na svim razinama mora biti dostupan svima, a zadatak države je da ga najviše olakša najslabijima", istaknuo je premijer. Za zdravstvo najavljuje da će uskoro biti gotov konačan plan spajanja i jačanja dnevnih bolnica.



"Pravosuđu smo u potpunosti otvorili prostor da samostalno stječe i razvija ugled među građanima", rekao je predsjednik Vlade poručivši kako pojedini pokušaji da se sudstvo pretvori u instrument poltičke borbe nanose nemjerljivu štetu.



Jednim od trajnih i najuzvišenijih poslova svake hrvatske vlasti označio je suzbijanje mržnje prema drugim i drugačijima. Samo s tim ciljem donijeli smo i Zakon o životnom partnerstvu osoba istog spola, iskoristit ćemo sva legalna i demokratska sredstva da obranimo Hrvatsku od onih kojima je širenje mržnje i sumnjičavost prema različitosti sredstvo za ostvarivanje političkih ciljeva i privatnih probitaka, poručio je MIlanović



Premijer u Saboru kaže da smo ušli u poodmaklu fazu monetizacije autocesta, da postoji snažan interes moćnih svjetskih konzorcija da uđu u taj posao. "Naše ceste ostaju naše i na istom mjestu", rekao je premijer opetujući da ništa ne rasprodajemo, nego stavljamo državni imovinu u funkciju općih interesa.



Pohvalio se dobrim trendovima u turizmu, brigom o zaštiti životne okoline i poticanju održivog razvoja.



Milanović je pohvalio angažiranost hrvatskih Oružanih snaga na poplavama u Slavoniji, njihovu profesionalnost u najzatjevnijim vojnim misijama i operacijama u svijetu. Iskazao je odlučnost da se očuva ratno zrakoplovstvo.



Ocijenio je da Hrvatska danas na globalnoj sceni ima veću težinu i važnost nego ikada prije. Poručio je i kako Hrvatska nema ambiciju biti regionalnim liderom, niti ičijim tutorom ili sponzorom. Želimo biti uzor, želimo biti prijatelj u kojeg se može pouzdati, kao što smo vidjeli nakon poplavama koje su pogodile Srbiju i BiH.

Tko je vodio tajne službe kad je INA isporučena tko zna za koji novac?



U svom završnom obraćanju u Saboru premijer Zoran Milanović uzvratio je predsjedniku HDZ-a Tomislavu Karamarku. Naime, Milanović je istaknuo da je u svom govoru izrekao općepoznate brojke dok je Karamarko u tom smislu govorio puno više toga.



"Šef opozicije, odnosno HDZ-a me nadmašio. On je govorio kao šef statističkog zavoda, ali u Sovjetskom Savezu."



Milanović je rekao da je njegov govor drugi put pokušaj da se obrati javnosti i Saboru, povukavši paralelu s Američkim kongresom i obraćanjem predsjednika. U Kongresu govori samo predsjednik, a šef opozicije održi pressicu, poručio je Milanović odgovarajući na Karamarkove opaske kako je cijelo ovo izvješće zamišljeno bez mogućnosti replika.



"Kod nas eto, ja samo strpljivo sjedio, nije da mi je bilo teško i satima slušao što su mi govorili ljudi i moji kolege jer i ja sam saborski zastupnik i kome su se obraćali jer nije njima bitno što sam ja rekao u svome govoru, oni su se obraćali svojoj publici, a ja sam se obraćao naciji i nacija ima pravo vidjeti što sam rekao. Sve što sam rekao sam rekao javno i iza svake prekrasne ili proklete brojke stojim."



Javnost će utvrditi tko ima kakve motive dok govori: tko govori iz bijesa i želuca, a tko iz glave i srca, poručio je Milanović te na opaske iz klupe kako nije progovorio o bitnim temama poput rafinerije Sisak uzvratio:



"Hvala Vam, reagirat ću na riječi iz cijenjene publike. Dakle, kad je u pitanju Sisak, ja sam protiv zatvaranja rafinerije, dapače ja sam za to da Hrvatska ima tri rafinerije, ali kad je INA prodavana i to za dobar novac, nisam odlučivao i nije me se pitalo. Kad je INA isporučena za tko zna koji novac, i gdje završio i tko je financirao kampanje i tko je tada vodio policiju i tajne službe, ni tad nisam u tome sudjelovao....Evo ja sam vodio tad policiju i tajne službe. To je sve moje maslo (ironično). Dakle, to je nešto što imamo i na žalost imamo to što imamo, dakle imamo kompaniju koja je prodana ili isporučena nekome iz inozemstva..pokušavamo to riješiti, hvala Vam na pomoći, mislim onoj iz 2009., dobro to radite."



Milanović se osvrnuo se i na savez s Amerikancima u borbi protiv ISIL-a i rekao da je Hrvatska solidarna kao članica NATO-a, baš kao i ostale europske zemlje.



Tamo je i Austrija, poznata militantna zemlja, i Njemačka, Finska, Švedska, i Belgija, dakle, Amerikanci su tamo donijeli sve.Je li hrvatska Vlada donijela nekakvu formalnu odluku-NIJE. Kako mi možemo pomagati tamo. Prema tome, nemojte nasjedati vi koji nasjedate, a vi koji pokušavate zamutiti vodu, a vi koji pokušavate zamutiti vodu, mutite i dalje."



Dotaknuo se i izbornog zakona od kojeg 'hrvatskoj javnosti klecaju koljena'. Pred očima treba imati jedan cilj, a to je stabilnost izvršne vlasti, poručio je osvrćući se na zahtjev za referendumom Inicijative 'U ime obitelji'. Izmjene Ustava koje stoje pred Saborom opstruira jedna stranka, poručio je Milanović.



"Prema tome, ja bih ovdje poručio glave skup, to naročito vrijedi za kolege iz HDZ-a. To je vaše djetešce. Moja stranka, a sad ću reći kao predsjednik stranke, s tim imam manje problema,problema bi mogla imati Hrvatska, tako da nema sljedeću Vladu, tako da je volja građana nešto što je zamućeno, pa razmućeno, pa preliveno, pa izliveno, mogli bi to imati, ali stajat ću mirno i raditi svoj posao. A kada smo išli s programom i obraćali se javnosti, nismo obećavali izmjenu izbornog zakonodavstva, nismo."

Cijeli Milanovićev govor pročitajte ovdje

Tijek događaja:

13:40: "Postoje različiti tipovi demokracije, za koju demokraciju se mi borimo? Mi u startu nismo govorili o izmjenama izbornog gospodarstva. Naš izborni zakon nije loš. Preferencijski sustav je nebitan. To je nešto što je ostalo kao Tuđmanova ostavština", zaključio je Milanović.

13:36: "Nikada nismo govorili o ukidanju općina ili županija, pa županija je kategorija pod Ustavom. Otkuda krenuti? Nitko ne želi krenuti od svoje općine, uvijek se upire u neke druge. Problem lokalne samouprave je za mene prisutan samo u okviru kompetencija, one ionako imaju minimum, to nije hrvatski problem. Tko je ikada javno govorio o ukidanju županija? To uopće nije tema. Izborno zakonodavstvo, pobijet će onaj s većom podrškom u narodu. Ako tako bude, progurat će se oni koji inače ne bi prošli, a koji imaju veoma partikularne interese".

13:33 "Šef opozicije me nadmašio, on je govorio kao šef statističkog zavoda u SSSR-u, njegove brojke su izmišljene. Ali u tome je razlika među nama, koji radimo svoj posao i onima koji mogu reći i napraviti bilo što, a snose gotovo nikakve posljedice."

13:35: "Što god građani odluče na referendumu, ja to poštujem, naravno".

13:32: "Preferencijsko glasanje. Već godinu dana u Saboru stoji prijedlog izmjena, ali stoji zbog opstrukcija jedne stranke, ne smatram to svojom odgovornošću".

13:30: "Hrvatska je solidarna s borbom protiv IS-a i sa SAD-om. Članica smo NATO-a, to što se događa na Bliskom istoku je zlo. Da imam sredstva, bio bih prvi uz Amerikance, ali nemam. Vlada nije donijela nikakvu formalnu odluku o sudjelovanju tamo, ne nasjedajte".

13:29: "Bio sam kritičan u svojem izvješću. Nisam rekao da je prošla stranka na vlasti optužena kao kradljivačka organizacija, a to ne kažem ni sada".

13:28: "Saslušao sam brojne kritike na format ovog obraćanja. Ovo što radimo drugu godinu za redom bolje je od onog ranije, kada se nije radilo ništa. Ako želite raspravu od petnaest načina sa sto replika, onda ćemo tako. Smatram da to nije način. Ja sam strpljivo slušao sve reakcije."

13:25: Zoran Milanović nakon reakcija predstavnika klubova zastupnika krenuo je sa svojim završnim obraćanjem.

12:34: "Jučer je dio kolega rekao da je ova vlada huliganska. Ja bih podsjetio te iste kolege na nasilni karakter vlasti kakva se prakticirala u prošlim vremenima, ali ta rasprava ne bi bila produktivna, kao ni ova sada. Koji je smisao antićirilične kampanje u Hrvatskoj? Da se pokvari ono što je postignuto, da se ne učini ono što treba učiniti? Da se dođe na vlast preko ćirilice? Pa da sutra imamo ćiriličnu vladu koja će se morati posipati pepelom i tvrditi kako u biti veoma ljubi manjine. To danas nije potrebno. Treba raditi na hrvatskom ekonomskom stanju", zaključio je Pupovac svoje izlaganje.

12:32: "Što se tiče naše vanjske politike, proklamirali smo politiku europragmatizma. To je ono što ova zemlja zaslužuje i treba. Prema posljednjim odlukama, nažalost, ne vidimo da je to tako".

12:30: "Ekonomska politika je imperativ. Za vaše ministre, za ovu vladu i za našu zemlju".

12:28: "Treba napraviti pomak iz rentijerskog u produktivno, to je ključno. Važno je da prestanu rasprave koje destabiliziraju politički sistem i skreću pažnju s ekonomskog stanja. Hrvatska ne može biti liberalnija i hrvatskija nego što jest, oni koji žele više uništavaju Hrvatsku".

12:26: "Naši mirovinski fondovi odavno ne mogu financirati naše mirovinske potrebe, nego se poseže za proračunskim sredstvima, još je i zadužujemo. Struktura naše ekonomije je nažalost uglavnom potrošačka. Priroda našeg kapitala je rentijerska".

12:24: "Potrebni su veliki potezi na području obnove poljoprivrede, industrije i reindustrijalizacije. To bi trebalo biti uključeno u sustavnu ekonomsku politiku".

12:22: "Mi iz dana u dan, iz mjeseca u mjesec, postajemo sve neproduktivnije društvo. Pokazatelji o rastu industrijske proizvodnje i izvoza su dobri. Neki drugi podaci nisu dovoljno transparentni. Moramo učiniti nešto na duge staze, svi mi koji sačinjavamo politički život. Moramo shvatiti da trebamo upogoniti sve svoje potencijalne".

12:20: "Referendumi ne mogu zamijeniti političke stranke, Crkva ne može zamijeniti naciju, a još manje državu".

12:18: "Neki nastoje ograničiti politički pluralizam u Hrvatskoj".

12:16: "Čini mi se da ovaj izvještaj jest dobar primjer onoga kako bi izvještaj vlade trebao izgledati. Trebamo izraziti zabrinutost što je u proteklih godinu dana došlo do pogoršanja političkih procesa, sistem je postao nestabilniji, zbog rupa u Ustavu i zakonima, zbog odnosa između pojedinih dijelova vlasti RH koji narušavaju stabilnost. Naše institucije su fragilne i opterećene slabostima neefikasnosti i neprofesionalnosti. Tako je u ministarstvima i u pravosuđu, da nije tako, bilo bi drugačije. To je za državu i za naciju štetno".

12:15: Svoje izlaganje započeo je Milorad Pupovac.

12:11: "Vidim pojavu koju premijer Milanović ne vidi. Danas je hrvatski radnik jednu plaću udaljen od ulice. Ako jedna plaća zakasni, obitelj očekuju dugovi, pa blokada, pa ovrha, pa deložacija, nekretnine ljudi se prodaju za jednu trećinu duga, i to nije problem. Zbog toga je u Hrvatskoj njihova sudbina pučka kuhinja i plastične boce, a to nitko iz ove vlade ne vidi", zaključio je svoje izlaganje Lesar.

12:09: "Uvijek se uspoređujemo s Europom, osim kada su u pitanju plaće. Još kažu da je cijena rada u Hrvatskoj prevelika. Na koliko plaće trebaju pasti? U Hrvatskoj je uništen sustav kolektivnih ugovora u javnom sektoru, a to se odrazilo na privatni sektor".

12:08: "Industrijska proizvodnja bilježi blagi oporavak, to je jedina svjetla točka u svim brojkama koje sam našao, 317.000 građana je u blokadi, građani su blokirani za isti iznos za koji su blokirani i gospodarski subjekti".

12:06: "Visoko obrazovani odlaze, BDP pada, naša prosječna plaća po kupovnoj moći 30 posto je manja od one u državama s kojima se često uspoređujemo".

12:04: "Ako 7832 poslodavca s današnjim danom ne isplaćuju plaće, hoće li svi oni biti kažnjeno gonjeni? Neće, jer neisplata plaće nije kazneno djelo, kako god se premijer izjašnjavao o tome".

12:01: "Jesmo li ravnopravni partneri na međunarodnom planu, kada nam Amerikanci objavljuju kako smo ušli u koaliciju protiv IS-a, u rat protiv IS-a? A situacija u Ukrajini, a situacija INA-MOL? Jesmo li danas građani mirnije, ugodnije i sigurnije države? Govor premijera prošle godine najavljivao je smjerove, poteze, projekte, a opet, rezultati izostaju".

11:57: "Prateći govor premijera Milanovića, usredotočio sam se na one probleme koje on vidi kao ključne u državi i društvu. Najavljeni rezultati su izostali, na području tržišta rada, energetike, gospodarskog oporavka. Starije projekcije ove vlade u potpunosti su pogrešne".

11:56: "Ovo je manje izvješće o radu, a više govor premijera".

11:55: Izlaganje je započeo Dragutin Lesar.

11:53: "Želite li išta dobro napraviti za Hrvatsku? Imamo dojam da malo dajete Hrvatskoj. Pitam se zašto netko dobronamjeran predlaže neke od zakonskih inicijativa ovdje u Saboru. Bojim se da u cijelom nizu segmenata stvari koje se događaju odražavaju slabosti ove vlade. Ne podupiremo ovo izvješće, a ni ovu vladu", zaključio je Đurović.

11:51: "Korupcija i dalje ostaje veliki problem hrvatskog društva. Treba jačati DORH i USKOK, za koje ima mnogo posla. Hrvatsko pravosuđeje je u osobito lošem stanju. Društvena poruka koja nam dolazi preko sudskih presuda je zabrinjavajuća, prolaze veliki kradljivci i oni s vezama".

11:49: "Širite iluziju, ne možemo trošiti ono što nemamo posuđujući od naše djece koju zadužujemo. Vaš mandat obilježen je uhljebljivanjem, nekompetentnošću, sumnjivim i skupim javnim nabavama, osnivanjem brojnih i bespotrebnih agencija, ustanova i institucija".

11:46: "HV ne bi trebao biti nositelj borbe protiv poplava, kad bismo imali sređeno pitanje civilne zaštite. Očito je da je u vremenima koja dolaze ponovno potreban sustav civilne zaštite. Nabavka složenih vojnih sustava treba biti usklađena kroz suradnju s Njemačkom. Znam da teško nalazite zajednički jezik s branitelja i da je nemoguće stvoriti novac kojeg nema, ali morate odvojiti vrijeme za one koji su položili živote za ovu zemlju. Najvažnije da su ljudi čitavi, a za ploče ćemo lako".

11:44: "Pozdravljamo vašu novootkrivenu fokusiranost na radna mjesta, proizvodnju i izvoz. Sjajno je što se taj fokus javlja u zadnjoj godini vašeg mandata".

11:43: "Treba ozbiljno racionalizirati državni aparat. Javni servisi moraju biti svedeni na mjeru koja je održiva".

11:43: "Monetarna vlast se mora uključiti u širi gospodarski život RH, treba prestati gurati partikularne interese u prvi plan".

11:42: "Interesi hrvatskog sela i hrvatske poljoprivrede... Možda bi bilo bolje da uopće nemamo ovog ministra i ministarstva poljoprivrede".

11:41: "Svaki dan gasi se desetak OPG-ova".

11:40: "Mjere koje se donose su privremene i površne. U poljoprivredi danas buja samo broj zaposlenih u različitim poljoprivrednim agencijama".

11:38: "RH se nalazi u društvenoj i ekonomskoj depresiji. Hrvatska je unazađena za gotovo dvadeset godina, industrija je skoro slomljena, preko 320.000 građana je blokirano, kreditni rejtnig je u kategoriji smeća. Vlada živi u nekoj drugoj realnosti".

11:37: "Olako se prihvaćaju sve pozicije većih saveznika, a skoro smo dogmatski fokusirani na područje regije. Ministrica Pusić jučer je rekla da je svrstavanje na stranu koalicije protiv IS-a samo tehničko pitanje, kako je to moguće ako državna odluka o tome još nije donesena? To je dodvornički".

11:35: "Hrvatska vanjska politika pokazala se vrlo nekompetentnom i nefokusiranom, pod vodstvom Vesne Pusić. Vodili smo vanjsku politiku koja je izgledala lišena vidljivih vanjskih smjernica, u periodu nakon ulaska u EU i NATO".

11:34: Svoje izlaganje započeo je Dražen Đurović.

11:34: "Referendumi su posljedica nečinjenja. Možemo preduhitriti ovaj referendum, možemo na vrijeme donositi zakone", zaključio je Vukšić.

11:33: "Uljepšavate stvarnost, ovo je bilo poput predstave. Vi ste ti koji govorite populistički, brojke su protiv vas. Građani su sve siromašniji, privreda tone".

11:32: "Rekli ste mi da nećete voditi državu kao tvrtku, a čini mi se da je vodite kao tvrtku gubitaša".

11:30: "Tvrdnje da ceste prodajemo kako bismo vratili dio dugova nalikuje na sveopću rasprodaju u Grčkoj. Znamo tko i kako upravlja državnim poduzećima. Čini se sve da se njima upravlja što lošije, kako bi se kasnije ona mogla rasprodati".

11:27: "Vladi je na umu prodaja i posljednje državne banke, autocesta i svega ostaloga. Kako otplatiti dugove? EU je ugušio Grčku mjerama, zbog EU pravila Grčka je na koljenima, a Hrvatska ide grčkim putem".

11:25: "Nema kreativaca i vizionara kao u drugim državama koje interveniraju i u privatni sektor. Pogledajmo Južnu Koreju. Kad znamo što hoćemo, to se može i napraviti".

11:23: "Nema preporoda u poljoprivredi koji ste najavljivali, državno zemljište se ne daje u koncesiju. Sve više poljoprivrednih gospodarstava gasi se. Povećao se uvoz hrane, smanjuje se izvoz".

11:20: "U bolnicama vlada kaos. Duže su liste čekanja za specijalističke preglede. Za režije i hranu izdvajamo sve više. Nema javnih radova, nema investicija. Ni s reformama nije ništa bolje. Do izbora je malo više od godinu dana. Trebali bi smijeniti ministre gospodarstva, kulture i mnoge druge. U predizbornoj kampanji ste najavljivali izmjene izbornog gospodarstva, ništa niste napravili. Udruga "U ime obitelji" radi ono što ne radi politika. Velike stranke su se udružile protiv preferencijalnog glasovanja. Grupa od 30 zastupnika se zalaže za nemogućnost kandidiranja kriminalno kompromitiranih, zašto to ne podržati? Niste govorili o nespojivosti funkcija. Niste dovoljno hrabri da otpustite nekoliko tisuća ljudi u državnoj upravi".

11:18: "Čak i Albanija je u navodnjavanju ispred Hrvatske. Niste ništa govorili o prevenciji obima poplava, licemjerno je sve svoditi na prirodne nepogode. što bi Nizozemska napravila, u tom slučaju? Hrvatska mora biti spremna za obranu od poplava. Ovo nije greška samo vaše administracije, to je pogreška svih vlada koje nisu donijele strategiju za obranu od poplava".

Tekst se nastavlja ispod oglasa

11:16: "Izgleda da živimo u više različitih država. Prije godinu dana premijer je imao prvo obraćanje naciji. Tada sam govorio o paralelnih realnostima. Ne čujemo se, ne razumijemo se. Stanje nacije danas u odnosu na ono prije godinu dana razlikuje se u broju siromašnih, blokiranih, onih koji čekaju na specijalističke preglede. Rekli ste da se nećete vaditi na greške onih koji su bili prije vas, a radite to cijeli mandat".

11:15: "Kako da komentiramo izvješće gospodina Milanovića ako smo tek sada čuli o čemu se radimo? Trebali smo izvješće ranije dobiti na uvid, ovako se sve svodi na monologe", krenuo je Vukšić.

11:14: Izlaganje je započeo Branko Vukšić.

11:12: "Ruglo od hotela na Brijunima treba mijenjati. Medijske slobode su na visokoj razini, ali ima mjesta gdje nema slobode. Ove vlade se ne treba bojati, ali nekih drugih se treba plašiti. Bit će teško, ali vjerujem u sutra", zaključio je govor Kajin.

11:11: "U Hrvatskoj je blokirano 11,04 posto radno aktivnih. Ovo je teška godina, ali želim vjerovati da je pred nama preokret, u 2015. godini. U protivnom nam narod neće oprostiti".

11:10: "Jedni rade i bore se, a drugima se kroz predstečajne nagodbe oprašta. Ljudi su revoltirani i ojađeni, nemojmo se čuditi ovom tsunamiju referenduma".

11:08: "Pali smo i u Istri. Plaća nam je ispod državnog prosjeka, imamo najmanje europskih projekata, uz Zagorje".

11:04: "Drago mi je da se ne utječe na DORH, ali korupcija je jedan od najvažnijih problema u Hrvatskoj. Što se u DORH-u radi? Cijele općine se privatiziraju. Ako pojedinci traže 500 ili 600 tisuća eura mita, onda neće biti dobro".

11:03: "Izostale su mjere reforme državne i lokalne uprave. U državnom, odnosno javnom sektoru, zaposleno je novih 22.000 ljudi od 2008. godine, a u realnom sektoru je izgubljeno 120.000 radnih mjesta. Bez reforme državnog aparata mi se nećemo probiti dalje, bez obračuna s korupcijom mi nemamo budućnost", upozorio je.

11:02: "Građani su prezaduženi, sezona je bila skromna, plaće su male, ovrhe su svakodnevica, a gospodarstvo stagnira od 2008. godine. Ima i nekih pozitivnih pomaka, ali o tome nešto kasnije. Ključan trenutak je solidarnost građana sa žrtvama poplava. Šteta iznosi 3,5 milijardi kuna", rekao je Kajin.

11:01: Damir Kajin započeo je svoje obraćanje zastupnicima.

10:59: "Potrebno je napraviti prelazak iz partitokracije u demokraciju", zaključio je svoje izlaganje Grubišić.

10:57: "Pitanje revizije ugovora s Vatikanom, to ističem. Vjeronauk u školama i crkveni porez, sve bitna pitanja. Vlast i oporba izbjegavaju te probleme. Prethodni govornici ne spominju etičku dimenziju problema koji drmaju Hrvatsku, a koji su izvorište naših ekonomskih problema. Potrebna su bitna etička i moralna načela za funkcioniranje hrvatskog društva".

10:55: "Uglavnom se slažem s izlaganjem premijera Milanovića. Ipak, nije govorio o aktualnim problemima u Hrvatskoj. Crkva je stala na stranu preferencijalnog glasovanja i izmjena izbornog zakonodavstva. Ni Milanović, ni Karamarko nisu rekli ni riječi o tome. Očigledno su obojica protiv tih promjena. Bez strukturnih promjena vlada partitokracija, a ne demokracija", rekao je Grubišić.

10:54: Svoje obraćanju zastupnicima započeo je Ivan Grubišić.

10:51: "Dosta je bilo udomljavanja političkih podobnika. Moramo mobilizirati sve snage u Hrvatskoj i u iseljeništvu. Hrvatska treba biti partner, a ne problem Europske unije. Hrvatska može postati perspektivna europska država koja će privlačiti ulagače. Za takvu Hrvatsku pale su mnoge žrtve, naša je obveza da je takvome i učinimo", zaključio je Karamarko.

10:48: "Ova vlada ne radi u interesu naroda i države. Nisu ostvarili ništa od obećanog, devastirali su hrvatsko društvo. Vlada je pokazala nesposobnost da zemlju izvuče iz duboke gospodarske krize. Bezidejni su, ostatak njihova mandata bit će daljnje čekanje, demagogija i populizam. Javni dug i deficit rast će i dalje. Vlada bi trebala podnijeti ostavku i vratiti mandat narodu koji ju je izabrao. Hrvatska može i mora bolje. Treba joj vlada koja će okupiti sve domoljubne i stručne potencijale koji imaju snagu za provođenje nužnih reformi".

10:47: "Sve što ova vlada radi je kontradiktorno i zbunjujuće. Očit je nedostatak vizije i znanja. Uveli su nas u labirint svojih zabluda, gube naše vrijeme i ugrožavaju našu budućnost. Država i društvo su taoci njihovih grešaka. Dosljedni su jedino u prebacivanju odgovornosti na druge. Stvaraju nepotrebne podjele, zastupaju svoju usku ideologiju".

10:45: "Porezno opterećenje postalo je neodrživo. Ljudi imaju manje i manje troše. Prihodi od PDV-a su u padu usprkos fiskalizaciji i naplatama starih dugovanja".

10:43: "Pad standarda hrvatskih građana u mandatu ove vlade iznosi 10 posto. Investicije zabrinjavajuće padaju. To je rezultat ekonomske politike ove vlade. Neučinkovita javna uprava, arbitrarna primjena propisa, svi ti potezi produbili su krizno stanje u društvu. Mnogi Hrvati misle da bi bilo bolje kad ove vlade ne bi ni bilo".

10:41: "Velik broj mladih odlazi iz Hrvatske. Ukupni inozemni dug iznosio je 46,6 milijardi eura".

10:40: "Na pad BDP-a utjecao je pad investicija, uz kretanja na tržištu rada. Došlo je do smanjenja broja zaposlenih osoba za oko 32.000".

10:39: "Ovo je izvješće o željama, a ne o onome što je učinjeno. Kao da ste prije mjesec dana postali premijer, građani nisu spremni za ovu vašu poeziju. Vratimo se realnosti, stanje u društvu u odnosu na prošlu godinu se pogoršalo", istaknuo je Karamarko.

10:38: Struktura obraćanja naciji je takva da ide na korist premijera Milanovića, rasprava je neravnopravna, predstavnici klubova zastupnika imaju samo 20 minuta", rekao je Tomislav Karamarko.

10:37: Tomislav Karamarko krenuo je izlagati osvrt na izlaganje premijera Milanovića.

10:35: "Nemojmo se plašiti galame. Hrvatska je prošla kroz velika iskušenja u prošlosti, ali nadvladali smo sva ta iskušenja. Vjera u sebe je ključna, optimizam. Moramo vjerovati da smo u stanju stvoriti napredak ove zemlje. Upornost i strpljivost će se isplatiti naciji, ne nama. Efekti će biti stabilni, a ne kratkotrajni", zaključio je početak obraćanja Zoran Milanović.

10:34: "Štitimo manjine u Hrvatskoj. Obranit ćemo Hrvatsku od onih koji šire netrpeljivost i omalovažavaju različitosti".

10:33: "Ponosan sam na zaštitu medija od političkih utjecaja. Profesionalno novinarstvo nezamjenjiv je mehanizam koji svakom čovjeku omogućuje da na izborima donese racionalnu i kompetentnu odluku. Država će štititi slobodno informiranje, širimo prostor slobode i uključenosti".

10:32: "Država i društvo mogu razvijati uspješne antikorupcijske mehanizme. Država mora biti drugo ime za povjerenje između građana i vlasti. To gradimo profesionalizmom i kompetencijom. Poštovanje se mora zaslužiti, tako i ja moram zaslužiti vaše poštovanje".

10:31: "Osigurali smo sredstva za sufinanciranje razdvajanje otpada".

10:30: "Ulažemo u zaštitu okoliša i prostora. U posljednjih godinu dana pokrenuli smo projekte u vrijednosti od 5 milijardi kuna".

10:29: "Croatia Airlines i ACI pripremamo za privlačenje strateških partnera. Država bi u obje tvrtke zadržala bitnu, kontrolnu ulogu. Država je racionalizirala CA, više ta firma ne donosi gubitke".

10:27: "Postoji veliki interes za ulaganja u turizam. Tražimo investitore za turističke sadržaje na Brijunima, na Rabu i području Dubrovnika, kako bi tamo radilo još više ljudi nego danas, da svima bude bolje".

10:25: "Ušli smo u poodmaklu fazu monetizacije autocesta. Postoji veliki interes za ulazak stranih firma u taj posao, jer oni na njemu trenutačno mogu zaraditi više nego mi. Odabrani će biti oni koji nam mogu ponuditi najbolje uvjete. Želimo novac odmah, kako bismo otplatili skupe kredite koji su uzimani za izgradnju tih cesta. Ništa ne rasprodajemo, državnu imovinu stavljamo u funkciju općeg interesa, kako bismo smanjili javni dug".

10:24: "Moramo sanirati zdravstvene gubitke. Uz mirovine, zdravstvo je najveći trošak. Društvo stari".

10:23: "Sustav obrazovanja i znanosti koji stvaramo bit će suvremeniji i kompetitivniji. Želimo stručnjake koji će biti hrvatski građani, biti uspješni, plaćati porez ovdje".

10:22: "Nama turizam olakšava život, to drugi nemaju, to je naša posebnost. Moramo dalje razvijati turizam. Ovo drugo što gradimo potrajat će barem deset godina, jer je godinama zanemarivano".

10:21: "Danas turizam drži Hrvatsku iznad površine. U 2013. godini prihodi države su, bez obzira na stagnaciju, doveli do malog suficita u platnoj bilanci".

10:19: "Imamo suficit platne bilance. Imamo rashode koji nisu veći od prihoda. To u ovom trenutku znači stagnaciju".

10:18: "Stabilnost javnih financija i veća vještina u korištenju europskih fondova glavni je preduvjet za stimuliranje gospodarskom rasta. Europska procedura prekomjernog deficita korz koju Hrvatska prolazi je transparentan proces uspostave stabilnih državnih financija. Štednja i rezanje nisu odgovor bez gospodarskog rasta".

10:17: "Fiskalizacija je dovela do porasta prihoda. Preko 7.000 tvrtki se odlučilo za predstečajne nagodbe. Time se zaštitilo preko 30.000 radnika".

10:16: "HP, HEP, Hrvastke šume ostvaruju danas veće prihode i manje troše", naglasio je Milanović.

10:15: "Smanjujemo broj pravosudnih tijela. Bit će značajnih ušteda za građane. Informatiziramo pravosuđe kako bi bilo dostupnije građanima. Ono na što možemo utjecati, utjecat ćemo. Pokrenuli smo projekt E-građani, koji je bio moguć prije šest godina".

10:13: "Obrana partikularnih interesa je dominantni diskurs javnog i političkog života. Optužbe se olako iznose na račun onih u državnom i javnom sektoru. Neki ognjem, mačem i psovkama udaraju po nama, ali to nije način. Otpori nas neće odvratiti od smjera koji je u interesu većine", istaknuo je.

10:11: "Neki vjeruju u teorije zavjere. Ni u jednom času nije ugrožena isplata ili visina državnih mirovina. Štitimo prava branitelja i socijalno najugroženijih", rekao je Milanović.

10:08: "Tražimo nove modele rasta. Nama cilj nije samo profit, želimo državu koja će biti štit ljudskih prava i interesa. Borba za radnička prava mora biti konkretna i svakodnevna, u interesu radnika, a ne politički instrument za ostvarivanje parcijalnih interesa", upozorio je.

10:07: "Razgovaramo s bankama, komunalnim poduzećima i teleoperaterima kako bi se građanima oprostila neka dugovanja. Država je dužna nekada intervenirati", naglašava premijer Milanović.

10:06: "Minimalna bruto plaća bit će neoporeziva. Građanima će ostajati od nekoliko stotina do nekoliko tisuća kuna više u džepu na kraju godine", navodi Milanović.

10:05: "Uvodimo porez od 12 posto na prihod od kamata", rekao je.

10:04: "Pokrenuli smo istraživanja nafte u Jadranu. Pokrenuli smo projekte energetske učinkovitosti. Naš gospodarski oporavak temelji se na novom zapošljavanju, izvoznoj proizvodnji. Strukturnom i mentalnom zaokretu", istaknuo je Milanović.

9:59: "Investicijska klima se poboljšava. Moramo pojednostaviti procedure za investicijska ulaganja. Sve smo bliže realizaciji energetskih projekata, Plomina, LNG terminala na Krku i ostalih. Ukupna vrijednost tih projekata za koje tražimo partnere je oko 2 milijarde eura", rekao je.

9:58: "Ove godine 28 hrvatskih poduzetnika koristilo nepovratna sredstva iz strukturnih europskih fondova. Moderniziramo vozni park HŽ-a i brodove Jadrolinije, obnavljaju se željezničke pruge, europski fondovi su nam velika pomoć pri svemu tome", objašnjava Milanović.

9:57: "U posljednjih nekoliko mjeseci broj nezaposlenih među mladima smanjen je za 7 posto. Broj nezaposlenih je jedan od naših najvećih problema. Sve naše mjere i akcije fokusirane su na povećavanje broja zaposlenih. To je ključ sretnijeg društva", istaknuo je.

9:55: "Nevidljiva ruka tržišta neće sama sve urediti. Koristit ćemo europske fondove za stvaranje konkurentnije poljoprivrede, radimo to već i sada. Ove godine smo izvukli 700 milijuna kuna za izvravno plaćanje u poljoprivredi", ističe premijer.

9:54: "Nedavno smo izložili i novu gospodarsku strategiju. Ciljevi su rast industrijske proizvodnje, rast broja novozaposlenih te povećanje izvoza", rekao je.

9:52: "Optužuju Vladu i mene da nemamo hrabrost za reforme. Hrabrost nije u velikim otpuštanjima, to ne vodi oporavku. Nije hrabrost simplificirati probleme u Hrvatskoj. Promjene moraju biti usklađene s našim gospodarstvom i društvom. Reformski put koji smo poduzeli je put na duge staze. Spremni smo na nerazumijevanje i kritike, ali ne odustajemo od puta koji vodi prema rastu i oporavku. Ne odustajemo od puta koji vodi prema postojanom rastu", ustvrdio je Milanović.

9:50: "Podižemo gospodarstvo nazad na noge, ali potrebna je strpljivost, požrtvovnost, racionalnost. Moramo se kloniti populizma, on žrtvuje budućnost zbog parcijalnih interesa. U prošlosti su se zidale gospodarske kule u zraku", rekao je.

9:49: "Zalažemo se za interese Hrvatske. RH ima sve veću važnost na međunarodnoj sceni. Proaktivno stvaramo i sudjelujemo u europskoj politici. Približili smo se BiH kako bismo iskazali podršku toj zemlji na njezinom europskom putu. Želimo stabilno i sigurno okruženje u regiji, vjerujemo da je to u europskom interesu. Nemamo ambiciju biti lider ili tutor, želimo biti uzor i pouzdani prijatelj. To smo dokazali i za vrijeme poplava u regiji", naglasio je Milanović

9:45: "Hrvatska je bolja i stabilnija zemlja nego što je to danas u javnosti dojam", rekao je Milanović. Istaknuo je hrvatsku ulogu u EU i NATO-u te najavio daljnje ulaganje u vojne snage u Hrvatskoj.

9:44: "Moramo zajedno jačati institucije i mehanizme koji će ojačati sigurnost državljana Hrvatske", pozvao je.

9:43: "Ponosan sam na vojne i vatrogasne snage, na policiju i sve druge službe koje su dale svoj doprinos spašavanju i zbrinjavanju ljudi i imovine", istaknuo je Milanović.

9:40: Milanović je za prvu točku govora izabrao osvrt na prirodne katasrofe i poplave u Hrvatskoj. "Velik broj građana ostao je bez svega. Ponosan sam na hrvatske građane i iskazanu solidarnost prema pogođenima", rekao je. Hrvatska je sposobna pomoći građanima kada im je to najpotrebnije.

9:39: Premijer Zoran Milanović započeo je svoje obraćanje u Saboru povodom izvješća o stanju nacije.

9:38: Josip Leko najavio je pet točaka dnevnog reda i otvorio plenarnu sjednicu Sabora.